აზნაკაევო
აზნაკაევო (რუს. Азнакаево, თათრ. Азнака́й) — ქალაქი რუსეთში, თათრეთის აღმოსავლეთ ნაწილში, აზნაკაევოს რაიონის ადმინისტრაციული ცენტრი. 34 587 მცხოვრები (2019). მდებარეობს კამისპირეთში, მდინარე სტიარლეზე, რკინიგზის სადგურ იუტაზიდან (ულიანოვსკ—უფის ხაზზე) 34 კმ-ში. დაარსდა XVIII საუკუნის პირველ ნახევარში, 1956 წლიდან საქალაქო ტიპის დაბაა, 1987 წლიდან — ქალაქი. აზნაკაევოში მდებარეობს ისტორია-მხარეთმცოდნეობის მუზეუმი. სამხრეთ-აღმოსავლეთ თათრეთის ერთ-ერთი სამრეწველო ცენტრია. განვითარებულია ნავთობისა და ბუნებრივი აირის მოპოვება და დამუშავება („აზნაკაევნეფტი“), ნავთობ-გაზის სამრეწველო მოწყობილობათა („ნეფტემაში“), სასოფლო-სამეურნეო ტექნიკისა და ენერგეტიკის წარმოება, კვების მრეწველობა და სხვ. საბჭოთა პერიოდში აზნაკაევოში მოქმედებდა რძის პროდუქტების კომბინატი და ლენინგრადის ნავთობის ტექნიკუმის საღამოს განყოფილება.